Virallinen lehti nro C 402 , 22/12/1998 s. 0040



KIRJALLINEN KYSYMYS E-0894/98 esittäjä(t): Daniela Raschhofer (NI) komissiolle (26. maaliskuuta 1998) Aihe: Tulkkauskulujen lisääntyminen unionin mahdollisen itään laajentumisen yhteydessä Euroopan komission mahdollinen laajentuminen, jolloin siihen kuuluisi myös Keski- ja Itä-Euroopan maat, merkitsisi tällä hetkellä käytössä olevan politiikan mukaisesti myös tulkkipalvelujen laajentumista. 1. Aiotaanko edelleen noudattaa politiikkaa, jonka mukaan kaikki Euroopan unionin kielet ovat tasa-arvoisessa asemassa? 2. Onko olemassa viitteitä siitä, että vain muutamille kielille annettaisiin nk. "hallintokielen" asema ja jos on, mistä kielistä tällöin on kyse? 3. Kuinka paljon tulkkipalvelujen laajentaminen tulisi maksamaan (julkaisukulut mukaan lukien) edellä mainittujen KIE-maiden osalta? Komission puheenjohtajan Jacques Santerinkomission puolesta antama vastaus (2. kesäkuuta 1998) 1. ja 2. Komissio vakuuttaa, että se pitää erittäin tärkeänä unionin toimielinten virallisten kielten ja työkielten tasa-arvoa, josta säädetään Euroopan unionin toimielimissä käytettäviä kieliä koskevista järjestelyistä annetussa asetuksessa N:o 1/58(1), sellaisena kuin se on viimeksi muutettuna. Komissio pyrkii perustamissopimusten mukaisesti varmistamaan parhaansa mukaan, että konferenssien ja kokousten tulkkaus hoidetaan mahdollisimman kattavasti ja kaikkien unionin kielten tasa-arvoisuuden periaatetta(2) noudattaen. Nykyinen kielijärjestely, jonka mukaan kaikki unionin kielet ovat tasa-arvoisia, tulisi komission mielestä säilyttää myös unionin laajentuessa KIE-maihin. 3. Komissio on alkanut nykyaikaistaa ja järkeistää käännöspalveluaan saavuttaakseen mahdollisimman hyvän hinta-laatu -suhteen. Koska tulevaan laajentumiseen liittyvät haasteet ovat tältä osin huomattavat, ratkaisua pyritään etsimään myös toimielinten välisen tiiviin yhteistyön avulla. Julkaisujen osalta lisähenkilöstön tarpeen arvioidaan keskittyvän korjauslukijoihin ja heidän esimiehiinsä. Esimerkiksi viime laajentumisen yhteydessä Euroopan yhteisöjen virallisten julkaisujen toimisto sai 60 lisätointa. Komissio on vakuuttunut siitä, että laajentuneen unionin tulkkaustehtävät on mahdollista hoitaa käyttämällä kevytrakenteisia, siirrettäviä tulkkauskoppeja ja epäsymmetristä tulkkausta, järjestämällä intensiivistä koulutusta tarvittavissa kielipareissa ja ottamalla palvelukseen tulkkeja, joilla on tarvittava kielitaito. Tätä varten aloitettiin jo vuoden 1996 toisella neljänneksellä yhteisen tulkkaus- ja konferenssipalvelun (SCIC) uudelleenorganisointi, jonka ansiosta uusien virallisten kielten tulkkaus voidaan kattaa vuoden 1998 talousarviosta alkaen mahdollisimman vähäisin lisäkustannuksin viiden vuoden kuluessa (vuoden 2003 alkuun mennessä). Lisäksi on päätetty, että jo tästä vuodesta lähtien kiinnitetään erityistä huomiota Keski- ja Itä-Euroopan maiden (KIE-maat) kielten koulutukseen, nykyisten 11 virallisen kielen asemaa kuitenkaan heikentämättä. Komissio voi säilyttää suunnitellun laajentumisen aiheuttaman tulkkauskulujen kasvun kohtuullisella tasolla, jos suunniteltua koulutus- ja rekrytointipolitiikkaa noudatetaan. Tavoitteena on tietysti kokoustulkkauksen tason ja palveluiden kokonaislaadun tason säilyttäminen ennallaan tai peräti sen parantaminen. (1) EYVL L 17, 6.10.1958. (2) Ks. neuvoston päätelmät Euroopan unionin kielellisestä monimuotoisuudesta ja moniarvoisuudesta.